Sny die oortollige materiaal weg, maar laat genoeg om die rand oor sodat jy dit na die binnekant van die boekie kan omvou. Draai die boekie om en verf ook gom aan die verkeerde kant van die oorsteekgedeeltes van die materiaal. Vou dit na binne en vryf goed plat.
Sodra die gom droog is, kan jy die band van die koord of lint maak om die dagboek af te rond – Marlize gebruik koord vir haar dagboek. Ryg nou die een punt van die koord deur albei metaalgespes, vou dit dubbel en maak 'n klein gaatjie met die handwerkmessie op die plek waar die metaalogie gaan kom. Die metaalogie word ingesit om die koord in plek te hou. Gebruik dan die tang om die ogie in te sit.